CELEX: 32018D1103
Language: et
Date: 2018-08-07 00:00:00
Title: Komisjoni otsus (EL) 2018/1103, 7. august 2018, millega kinnitatakse Malta osalemine tõhustatud koostöös Euroopa Prokuratuuri asutamisel

8.8.2018   
               
               
                  ET
               
               
                  Euroopa Liidu Teataja
               
               
                  L 201/2
               
            
         KOMISJONI OTSUS (EL) 2018/1103,
         7. august 2018,
         millega kinnitatakse Malta osalemine tõhustatud koostöös Euroopa Prokuratuuri asutamisel
         EUROOPA KOMISJON,
         võttes arvesse Euroopa Liidu toimimise lepingut, eelkõige selle artikli 328 lõiget 1 ja artikli 331 lõiget 1,
         võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel (1),
         võttes arvesse Malta soovi osaleda tõhustatud koostöös Euroopa Prokuratuuri asutamisel, millest teatati 14. juuni 2018. aasta kirjas,
         ning arvestades järgmist:
         
                     (1)
                  
                  
                     3. aprillil 2017 teavitasid Belgia, Bulgaaria, Hispaania, Horvaatia, Kreeka, Küpros, Leedu, Luksemburg, Portugal, Prantsusmaa, Rumeenia, Saksamaa, Slovakkia, Sloveenia, Soome ja Tšehhi Vabariik Euroopa Parlamenti, nõukogu ja komisjoni oma soovist seada sisse tõhustatud koostöö Euroopa Prokuratuuri asutamisel. Peale selle teatasid Läti, Eesti, Austria ja Itaalia vastavalt 19. aprilli 2017. aasta kirjas, 1. juuni 2017. aasta kirjas, 9. juuni 2017. aasta kirjas ja 22. juuni 2017. aasta kirjas oma soovist osaleda tõhustatud koostöö sisseseadmises.
                  
               
                     (2)
                  
                  
                     3. aprillil 2017 loeti Euroopa Liidu lepingu artikli 20 lõikes 2 ja Euroopa Liidu toimimise lepingu artikli 329 lõikes 1 osutatud luba tõhustatud koostöö alustamiseks antuks vastavalt Euroopa Liidu toimimise lepingu artikli 86 lõike 1 kolmandale lõigule.
                  
               
                     (3)
                  
                  
                     Nõukogu võttis 12. oktoobril 2017 vastu määruse (EL) 2017/1939, millega rakendatakse tõhustatud koostööd Euroopa Prokuratuuri asutamisel.
                  
               
                     (4)
                  
                  
                     Määrus (EL) 2017/1939 jõustus 20. novembril 2017. Euroopa Prokuratuur hakkab oma uurimis- ja süüdistuse esitamise ülesandeid täitma kuupäeval, mis määratakse Euroopa peaprokuröri ettepanekul komisjoni otsusega kindlaks pärast Euroopa Prokuratuuri loomist, kuid mitte varem kui kolme aasta möödudes kõnealuse määruse jõustumise kuupäevast.
                  
               
                     (5)
                  
                  
                     14. mail 2018 teatasid Madalmaad komisjonile oma soovist osaleda tõhustatud koostöös Euroopa Prokuratuuri asutamisel.
                  
               
                     (6)
                  
                  
                     14. juunil 2018 teatas Malta komisjonile oma soovist osaleda tõhustatud koostöös Euroopa Prokuratuuri asutamisel.
                  
               
                     (7)
                  
                  
                     Määrusega (EL) 2017/1939 ei nähta ette eritingimusi osalemiseks tõhustatud koostöös Euroopa Prokuratuuri asutamisel.
                  
               
                     (8)
                  
                  
                     Määruse (EL) 2017/1939 artikli 120 lõike 2 esimese lõigu kohaselt teostab Euroopa Prokuratuur oma pädevust kõigi tema pädevusse kuuluvate kuritegude suhtes, mis on toime pandud pärast määruse (EL) 2017/1939 jõustumise kuupäeva. Määruse (EL) 2017/1939 artiklites 22 ja 23 osutatud kuritegude puhul, mis ei kuulu juba Euroopa Prokuratuuri pädevusse alates selle määruse algsest jõustumisest, teostab Euroopa Prokuratuur seega oma pädevust Malta territooriumi ja kodanike suhtes pärast selle määruse jõustumist Maltas,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kinnitatakse Malta osalemine tõhustatud koostöös Euroopa Prokuratuuri asutamisel.
         
         
            Artikkel 2
            Määrus (EL) 2017/1939 jõustub Maltas käesoleva otsuse jõustumise päeval.
         
         
            Artikkel 3
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 7. august 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 283, 31.10.2017, lk 1.